
Text rozhodnutia
Súd: Krajský súd Banská Bystrica Spisová značka: 21Sd/56/2012 Identifikačné číslo súdneho spisu: 6012200248 Dátum vydania rozhodnutia: 18. 04. 2012 Meno a priezvisko sudcu, VSÚ: JUDr. Eva Valenčíková ECLI: ECLI:SK:KSBB:2012:6012200248.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní pred samosudkyňou JUDr. Evou Valenčíkovou v právnej veci navrhovateľa: Y. N., nar. XX. M. XXXX, bytom J. XXX/XX, XXX XX K. proti odporkyni: Sociálna poisťovňa, ústredie, Ul. 29. augusta 8, 813 63 Bratislava o preskúmanie rozhodnutia o znížení sumy invalidného dôchodku takto r o z h o d o l : Súd rozhodnutie odporkyne č. 740 927 7480 zo dňa 13. decembra 2011 p o t v r d z u j e. Navrhovateľovi právo na náhradu trov konania nepriznáva. o d ô v o d n e n i e : Navrhovateľ včas podaným opravným prostriedkom napadol rozhodnutie odporkyne č. 740 927 7480 zo dňa 13.12.2011, ktorým podľa § 73, § 112 ods. 4, 6 a § 82 zákona č. 461/2003 Z.z. o sociálnom poistení v znení neskorších predpisov znížila navrhovateľovi sumu invalidného dôchodku od 16.2.2012 na 159,80 EUR mesačne. Rozhodnutie odôvodnila tým, že navrhovateľ má od 16.11.2011 pokles schopnosti vykonávať zárobkovú činnosť 45 % podľa posudku uvedeného v lekárskej správe zo dňa 16.11.2011, ktorá je súčasťou odôvodnenia tohto rozhodnutia a ďalej výpočtom podľa § 73 ods. 2 zákona č. 461/2003 Z.z. a súvisiacich ustanovení. Navrhovateľ v opravnom prostriedku uviedol, že po úraze - zlomenine driekového stavca bol uznaný invalidným s mierou poklesu schopnosti vykonávať zárobkovú činnosť 75 % s možnostnou zmenou po roku. Nesúhlasil s posúdením zdravotného stavu na základe posudku zo dňa 16.11.2011, nakoľko naďalej u neho pretrváva trvalé obmedzenie hybnosti chrbtice a následné bolesti kolísavého charakteru intenzívne už pri minimálnej záťaži a s tým spojené problémy pri chôdzi aj v prípade krátkeho časového intervalu. Liečba po úraze podľa jeho názoru ešte nie je ukončená a jeho dlhodobo nepriaznivý zdravotný stav mu neumožňuje zaradiť sa ako uchádzač o zamestnanie na trh práce. Navrhol rozhodnutie preskúmať. Súd prejednal vec na pojednávaní dňa 18.4.2012 bez účastní navrhovateľa, ktorý sa písomne ospravedlnil a nepožiadal o odročenie pojednávania. Z tohto dôvodu súd pokračoval v konaní podľa § 250g ods. 2 O.s.p. a podľa § 101 ods. 2 O.s.p. prihliadol na obsah spisu. Odporkyňa navrhla napadnuté rozhodnutie ako vecne správne a zákonné potvrdiť. Súd vykonal vo veci dokazovanie oboznámením sa s predloženými listinnými dôkazmi, stanoviskom odporkyne a administratívnym spisom a zistil tento skutkový stav: Navrhovateľ bol uznaný za invalidného s mierou poklesu schopnosti vykonávať zárobkovú činnosť 75 % od 12.4.2010 pre zlomeninu driekového stavca. Z posudku o invalidite zo dňa 20.9.2010 vyplýva, že vzhľadom na to, že od operačného riešenia uplynul mesiac, stanovuje mieru poklesu schopnosti vykonávať zárobkovú činnosť 70 % od 12.4.2010, kedy uplynulo podporné obdobie. KLP stanovuje o rok, kedy nie je vylúčená zmena miery poklesu schopnosti vykonávať zárobkovú činnosť, o čom bol navrhovateľ informovaný. Kontrolná lekárska prehliadka bola stanovená na september 2011. Z hľadiska zákonných kritérií určených pre invaliditu posudzoval zdravotný stav navrhovateľa posudkový lekár SP, pobočky Banská Bystrica dňa 16.11.2011. Z predloženej lekárskej dokumentácie konštatoval, že po utrpení zlomeniny driekového stavca s operačným riešením pretrváva u navrhovateľa radikulárna symptomatológia L5 vľavo. V 02/2011 je hybnosť končatín bez obmedzenia, chôdza po pätách a špičkách možná, bez parézy palcov, pozitívne napínacie manévre, chôdza ľahko algická, CT vyšetrením nebol potvrdený útlak koreňa. V 09/2011 je ľahko pozitívny fenomén palca, chôdza antalgická, bez opory, vľavo prítomná hypestéza aj parestézie. Nie sú hypotrofie svalstva, parézy, poruchy sfinkerov, dominuje neuropatická bolesť. EMG vyšetrenie potvrdilo len ľahké predĺženie vedenia v nervus tibialis, v svale je periférna neurogénna lézia stredného stupňa. Na základe uvedeného stanovil mieru poklesu zárobkovej činnosti 45 %. Z pracovnej rekomandácie vyplýva zaradenie na trhu práce s obmedzením vykonávať prácu bez nadmernej fyzickej námahy. Na takomto posúdení zdravotného stavu zotrval posudkový lekár aj po podaní opravného prostriedku navrhovateľa, preto i pre účely súdneho konania posudzoval zdravotný stav navrhovateľa posudkový lekár SP, ústredie Bratislava, vysunuté pracovisko v Banskej Bystrici dňa 21.3.2012. Z doplnenej odbornej lekárskej dokumentácie, zhodne ako predchádzajúci posudkový lekár, za rozhodujúce zdravotné postihnutie stanovil choroby podporného a pohybového aparátu, stavy po úraze a operácii chrbtice s často recidivujúcimi prejavmi nervového a svalového dráždenia, so slabosťou svalového korzetu chrbta, s podstatným obmedzením celkovej výkonnosti organizmu a podľa kapitoly XV, oddiel E, položka 4, písm. b/ prílohy č. 4 k zákonu určil 45 % mieru poklesu zárobkovej činnosti. Z posudku vyplýva, že po viacerých operáciách chrbtice, poslednej 18.8.2010, pri ktorej bolo odstránené telo prvého driekového stavca a nahradené Simexom pre výraznú kyfotizáciu, bola uznaná miera poklesu zárobkovej činnosti 75 % pre krátky čas od posledného operačného riešenia a pre skončenie poberania nemocenských dávok. V 12/2010 absolvoval intenzívny rehabilitačný pobyt v NRC Kováčová, ktorý priniesol výrazné zlepšenie funkcie chrbtice, zlepšenie sebestačnosti a ústup bolesti. Počas jedného roka od operácie je v ambulantnej starostlivosti neurológa pre pozáťažové bolesti driekovej chrbtice s občasnými prejavmi koreňového dráždenia a s vyžarovaním bolesti do ľavej dolnej končatiny. Kontrolné CT vyšetrenie v 01/2011 nepotvrdilo útlak koreňa 5. driekového stavca. EMG vyšetrenie potvrdilo len ľahké predĺženie vedenia v tibiálnom stave s periférnym neurogénnym poškodením ľahkého stupňa. Pri poslednom neurologickom vyšetrení je popísaná ťažšia porucha funkcie hrudnej a driekovej chrbtice a akútne vzniknuté koreňové dráždenie v oblasti 3. a 4. driekového stavca, preto do liečby boli pridané analgetiká a myorelaxanciá. Neurológ nepopisuje trvalé prejavy dráždenia nervov, ani chabé obrny dolných končatín a svalové atrofie. Taktiež nie sú prítomné prejavy porúch zvieračov. Vzhľadom na uvedené stav po úraze hodnotí ako zlepšený a preto určuje 45 % mieru poklesu zárobkovej činnosti s tým, že vysoký krvný tlak - novozistený v roku 2009 je pri liečbe dobre ovplyvnený, kompenzovaný, hodnotený internistom podľa WHO ako II. Uvedené ochorenie je zatiaľ posudkovo nezávažné a nezvyšuje mieru poklesu zárobkovej činnosti. Navrhovateľ sa na pojednávaní nezúčastnil, ani písomne nezaujal stanovisko k posúdeniu zdravotného stavu posudkovým lekárom SP, ústredie Bratislava, vysunuté pracovisko Banská Bystrica zo dňa 21.3.2012, ktorého sa zúčastnil. Odporkyňa na pojednávaní s poukázaním na posúdenie zdravotného stavu navrhovateľa posudkovými lekármi navrhovala napadnuté rozhodnutie potvrdiť. Súd po preskúmaní veci podľa § 250l ods. 1 O.s.p. dospel k záveru, že navrhovateľ podal opravný prostriedok proti rozhodnutiu odporkyne nedôvodne. Podľa § 71 ods. 1 - 7 zákona č. 461/2003 Z.z. o sociálnom poistení /ďalej len zákon/ poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 153 ods. 5 zákona lekársku posudkovú činnosť vykonáva posudkový lekár Sociálneho poistenia príslušnej pobočky a posudkový lekár Sociálneho poistenia ústredie. Z vykonaného dokazovania mal súd preukázané, že odporkyňa rozhodla v súlade so zákonom, keď na kontrolnej lekárskej prehliadke posúdila zdravotný stav navrhovateľa na základe zákonných kritérií určených pre invaliditu a vzhľadom na aktuálny zdravotný stav znížila i sumu invalidného dôchodku v závislosti od zmeny miery poklesu zárobkovej činnosti zo 75 % na 45 %. Z predložených listinných dôkazov vyplýva, že posudkoví lekári zhodne určili rozhodujúce zdravotné postihnutie i mieru poklesu schopnosti vykonávať zárobkovú činnosť v súlade s prílohou č. 4 k zákonu, pretože zdravotný stav navrhovateľa po viacerých operáciách a liečbe, ktorý vzhľadom na krátky čas od posledného operačného riešenia pre skončenie poberania nemocenských dávok bol hodnotený na 75 % miery poklesu zárobkovej činnosti, aktuálne spĺňa podmienky kritérií pre priznanie miery poklesu zárobkovej činnosti podľa kapitoly XV, oddiel E, položka 4, písm. b/ prílohy č. 4 k zákonu vo výške 45 %. V prípade navrhovateľa nejde o taký stav, kde by bolo možné konštatovať nepriaznivý reziduálny funkčný nález a trvalé prejavy dráždenia nervov s parézami a so svalovými atrofiami a poruchou funkcie zvierača. Takúto kvalifikáciu súčasného zdravotného stavu navrhovateľa vyžaduje kvalifikácia zdravotného stavu podľa písm. c/, kde je rozmedzie od 70 % do 80 % miery poklesu zárobkovej činnosti. Z predloženej lekárskej dokumentácie jednoznačne vyplýva, že u navrhovateľa nie sú zistené trvalé prejavy dráždenia nervov, svalové atrofie a nie sú prítomné prejavy zvieračov. Z tohto dôvodu možno zdravotný stav hodnotiť len na úrovni 45 % tak, ako vyplýva i z posudkov posudkových lekárov sociálneho poistenia. Súd hodnotil posudky posudkových lekárov podľa § 132 O.s.p. ako každý iný dôkaz a dospel k záveru, že posudok posudkového lekára SP, pobočky Banská Bystrica, ktorý bol podkladom pre napadnuté rozhodnutie a ktorý bol vo svojom obsahu potvrdený aj posudkovým záverom posudkového lekára SP, ústredie, vysunuté pracovisko Banská Bystrica, je vypracovaný po zhodnotení navrhovateľom predloženej lekárskej dokumentácie, opiera sa o súčasné poznatky lekárskej vedy, netrpí rozpormi, pričom v konaní sa nevyskytli ani rozpory medzi posudkami posudkových lekárov navzájom a medzi závermi odborných vyšetrení a závermi posudkových lekárov. Súd preto považoval posudok za objektívny, úplný a presvedčivý. Tiež miera poklesu schopnosti vykonávať zárobkovú činnosť v percentách bola posudkami stanovená u rozhodujúceho zdravotného postihnutia v súlade s prílohou č. 4 k zákonu a riadne odôvodnená. Navrhovateľ nepredložil v súdnom konaní také dôkazy, ktorými by preukázal skutočnosti, ktoré by odôvodňovali iný posudkový záver, resp. ktoré by vyžadovali ďalšie doplnenie dokazovania. Z uvedeného mal súd preukázané, že navrhovateľ aktuálne spĺňa podmienky pre priznanie invalidného dôchodku na základe určenej miery poklesu zárobkovej činnosti 45 % a 75 % miera poklesu zárobkovej činnosti je naďalej nedôvodná. Na základe takto zisteného skutkového stavu súd po preskúmaní veci napadnuté rozhodnutie odporkyne ako vecne správne a zákonné potvrdil tak, ako je vo výrokovej časti tohto rozsudku uvedené. Navrhovateľ nebol so svojim opravným prostriedkom úspešný, preto súd podľa § 250k ods. 1 O.s.p. v spojení s § 250l ods. 2 O.s.p. navrhovateľovi právo na náhradu trov konania nepriznal. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6012200248.1 (dáta aktuálne k 11. 11. 2026). Záväzné je znenie zverejnené súdom.




